**ข้อมูลพื้นฐานของรัฐกรณาฏกะ**

**ข้อมูลทั่วไป**

**ที่ตั้งทางภูมิศาสตร์**

รัฐกรณาฏกะตั้งอยู่ทางตะวันตกเฉียงใต้ของสาธารณรัฐอินเดีย สถาปนารัฐเมื่อวันที่ ๑ พฤศจิกายน ๒๔๙๙ ซึ่งแต่เดิมรู้จักในชื่อรัฐไมซอร์ (Mysore) และต่อมาได้เปลี่ยนชื่อเป็นรัฐกรณาฎกะเมื่อปี ๒๕๑๖

รัฐกรณาฏกะมีอาณาเขตติดต่อกับ ๖ รัฐ โดยทิศเหนือติดกับรัฐมหาราษฏระ ทิศตะวันตกเฉียงเหนือติดกับรัฐกัว ทิศตะวันตกเฉียงใต้ติดกับรัฐเกรละ ทิศตะวันตกติดกับทะเลอาราเบียน ทิศตะวันออกติดกับรัฐ อานธรประเทศ ทิศตะวันออกเฉียงเหนือติดกับรัฐเตลังคานา และทิศตะวันออกเฉียงใต้ติดกับรัฐทมิฬนาฑู

รัฐกรณาฏกะมีพื้นที่ทั้งหมด ๑๙๑,๙๗๖ ตารางกิโลเมตร ถือว่ามีขนาดใหญ่เป็นลำดับที่ ๗ ของอินเดีย หรือคิดเป็นเนื้อที่ราวร้อยละ ๕.๘๓ ของพื้นที่ทั้งหมดของประเทศอินเดีย ลักษณะภูมิประเทศของรัฐกรณาฏกะประกอบด้วยที่ราบชายฝั่งทางตะวันตก และเป็นที่สูงและเขตหุบเขาทางฝั่งตะวันออกโดยมีพื้นที่ติดกับเทือกเขา Ghat และเขตที่ราบสูงเดคคานทางตอนเหนือของรัฐ

รัฐกรณาฏกะมีแม่น้ำรวมหลายร้อยสาย ส่วนใหญ่มีต้นกำเนิดจากเทือกเขา Ghat ตะวันตกและหุบเขาสูง โดยแม่น้ำสายสำคัญของรัฐกรณาฏกะ ได้แก่ แม่น้ำ Kaveri แม่น้ำ Kabini แม่น้ำ Penner แม่น้ำ Sharavathi แม่น้ำ Kali และแม่น้ำ Thungabhadra เป็นต้น แม่น้ำในรัฐกรณาฏกะส่วนใหญ่มีต้นกำเนิดมาจากเทือกเขา Ghat ตะวันตก โดยแม่น้ำ Kaveri ถือเป็นแม่น้ำสายสำคัญซึ่งหล่อเลี้ยงพื้นที่เกษตรกรรมและเมืองใหญ่ภายในรัฐ แม่น้ำส่วนใหญ่ในรัฐกรณาฏกะจะมีทั้งที่ไหลไปทางฝั่งตะวันออกของอินเดียเพื่อออกสู่อ่าวเบงกอล และไหลไปออกในเขตชายฝั่งทางตะวันตกของรัฐซึ่งมีระยะทางตามแนวชายฝั่งยาวกว่า ๓๒๐ กิโลเมตร

รัฐกรณาฏกะแบ่งเขตการปกครองออกเป็น ๓๐ อำเภอ (District) และ ๔ เขตบริหาร (Administrative Division) ได้แก่ เขต Banglaore เขต Belguam เขต Gullbarga และเขต Mysore โดยเมืองที่สำคัญของ รัฐกรณาฏกะ ได้แก่ เมืองบังคาลอร์ (Bangalore) ซึ่งเป็นเมืองหลวง เมือง Mangalore เมือง Mysore และเมือง Hubli

**ขนาดพื้นที่**

รัฐกรณาฏกะมีพื้นที่รวม ๑๙๑,๙๗๖ ตารางกิโลเมตร มีขนาดเล็กกว่าประเทศไทยราว ๓ เท่า แต่เป็นรัฐที่มีขนาดใหญ่เป็นลำดับที่ ๗ ของประเทศอินเดีย

**ประชากร**

 ในปี ๒๕๕๘ รัฐกรณาฏกะ มีประชากรรวมทั้งสิ้น ๖๑.๑ ล้านคน แยกเป็นประชากรชาย ๓๑.๑ ล้านคน และประชากรหญิงราว ๓๐ ล้านคน โดยประชากรร้อยละ ๘๓ นับถือศาสนาฮินดู ร้อยละ ๑๑ นับถือศาสนาอิสลาม และร้อยละ ๔ นับถือศาสนาคริสต์

**ภูมิอากาศ**

รัฐกรณาฏกะมีภูมิอากาศที่หลากหลาย โดยเขตพื้นที่ราบสูงและภูเขาจะมีอากาศเย็นสบาย ขณะที่เขตพื้นที่ราบจะมีอากาศอุ่นกว่า โดยเมืองบังคาลอร์ซึ่งเป็นเมืองทางใต้และตั้งอยู่บนที่ราบสูงไมซอร์ซึ่งเป็นส่วนหนึ่งของเขตที่ราบสูงเดคคาน เป็นเมืองที่มีอากาศเย็นสบายตลอดปี จึงได้ชื่อว่าเป็น “air-conditioned city”

 ช่วงฤดูร้อนของรัฐกรณาฏกะจะเริ่มตั้งแต่เดือนเมษายนถึงเดือนพฤษภาคม โดยสองเดือนดังกล่าวจะเป็นเดือนที่มีอากาศร้อนที่สุด เฉลี่ยประมาณ ๓๔ องศาเซลเซียส ส่วนช่วงฤดูมรสม จะเริ่มตั้งแต่เดือนมิถุนายนจนถึงเดือนกันยายน โดยพื้นที่ชายฝั่งตะวันออกของรัฐจะมีฝนตกชุกเนื่องจากอิทธิพลของลมมรสุม ขณะที่ ฤดูหนาวจะเริ่มตั้งแต่เดือนมกราคมถึงเดือนกุมภาพันธ์ โดยมีอุณหภูมิเฉลี่ยประมาณ ๓๒-๒๐ องศาเซลเซียส

**ทรัพยากรธรรมชาติ**

 รัฐกรณาฏกะเป็นแหล่งทรัพยากรธรรมชาติและป่าไม้ที่สมบูรณ์ รวมทั้งมีความหลากหลายทางชีวภาพ และเป็นแหล่งแร่ธาตุที่สำคัญของอินเดีย โดยเฉพาะทองคำ เงิน ทองแดง เหล็ก แมงกานีส หินปูน แร่โดโลไมท์ (Dolomite) แร่ใยหิน แร่อะลูมิเนียม และหินแกรนิต เป็นต้น ขณะที่ผลิตผลทางการเกษตรที่สำคัญของ รัฐกรณาฏกะ ได้แก่ ข้าว ข้าวฟ่าง ข้าวโพด มะม่วงหิมพานต์ มะพร้าว พริก ฝ้าย อ้อย ยาสูบ กาแฟและ มะเขือเทศ เป็นต้น

**เมืองหลวงของรัฐกรณาฏกะ**

เมืองบังคาลอร์ (Bangalore) หรือ Bengaluru เป็นเมืองหลวงของรัฐกรณาฏกะ มีพื้นที่รวม ๗๐๙.๕ ตารางกิโลเมตร ตั้งอยู่ทางทิศตะวันออกเฉียงใต้ของรัฐกรณาฏกะ และอยู่บนเขตที่ราบสูง จึงทำให้มีอากาศเย็นสบายตลอดปี

เมืองบังคาลอร์มีชื่อเสียงในฐานะเป็น “Silicon Valley of India” โดยมีความโดดเด่นในการพัฒนาอุตสาหกรรม IT การจ้างงานส่วนใหญ่ในบังคาลอร์จึงเป็นบริษัทซอฟแวร์ข้ามชาติของอินเดียเองและของต่างชาติ การเติบโตของธรุกิจ IT ส่งผลให้เกิดการเติบโตของธุรกิจและอุตสาหกรรมอื่นๆ ได้แก่ การก่อสร้าง โรงแรม ห้างสรรพสินค้า และการท่องเที่ยว นิคมธุรกิจซอฟแวร์ในเมืองบังคาลอร์ที่สำคัญ คือ Software Technology Parks of India (STPI) International Tech Park, Bangalore (ITPB) และ Electronics City

เมืองบังคาลอร์มีประชากรรวม ๘.๔๒ ล้านคน ถือเป็นเมืองที่มีประชากรมากเป็นอันดับสามของอินเดีย

***การปกครอง*** เมืองบังคาลอร์เป็นเมืองหลวงของรัฐกรณาฏกะ ตั้งอยู่ในเขตบริหารบังคาลอร์ (Bengaluru Urban, Bangalore Division) ส่วนตัวเมืองบังคาลอร์ (Bangalore City) นั้น มีการบริหารโดยเทศบาลเมืองบังคาลอร์ (Bangalore Municipal Corporation) ซึ่งนายกเทศมนตรี (Mayor) อยู่ในตำแหน่งผู้บริหารที่มาจากการเลือกตั้งสภาเทศบาล (Council) ทุกๆ ๕ ปี

**เมืองสำคัญในรัฐกรณาฏกะ**

**1. เมือง Mangalore**

เป็นศูนย์กลางทางธุรกิจและเมืองใหญ่เป็นลำดับสองของรัฐกรณาฏกะรองจากเมืองบังคาลอร์ เมือง Mangalore เป็นเมืองที่ความสำคัญทางด้านอุตสาหกรรม การค้า การแปรรูปสินค้าเกษตร โดยเป็นที่ตั้งของเขตเศรษฐกิจพิเศษ ONGC MSEZ ซึ่งมีขนาดใหญ่ที่สุดแห่งหนึ่งของอินเดีย นอกจากนี้ ยังเป็นเมืองท่าที่สำคัญ โดยเป็นที่ตั้งของท่าเรือ New Mangalore Port ซึ่งเป็นท่าเรือขนส่งสินค้าที่ใหญ่เป็นอันดับแปดของอินเดีย และใช้ขนส่งสินค้าประเภทกาแฟและมะม่วงหิมพานต์มากกว่าร้อยละ ๗๕ ของประเทศ

**2. เมือง Mysore**

เป็นเมืองที่ใหญ่ที่สุดลำดับสามของรัฐกรณาฏกะ รองจากเมืองบังคาลอร์ และเมือง Mangalore ตั้งอยู่ห่างจากเมืองบังคาลอร์ประมาณ ๑๔๖ กิโลเมตร เมืองMysore หรือ Mysuru เคยเป็นเมืองหลวงของอาณาจักร Mysore โบราณในช่วงศตวรรษที่ ๑๔-๒๐ ปัจจุบัน ภาคอุตสาหกรรมบริการโดยเฉพาะ การท่องเที่ยวเป็นแหล่งรายได้หลักของเมือง Mysore โดยเมือง Mysore ได้ชื่อว่าเป็น “The Palace City of India” แต่ละปีมีนักท่องเที่ยวมาเยือนเมือง Mysore มากกว่า ๓ ล้านคนต่อปี

**3. เมือง Hubli**

 เป็นเมืองศูนย์กลางการค้าฝ้ายและเหล็กในอดีต ปัจจุบัน เป็นศูนย์กลางการค้าและธุรกิจของ รัฐกรณาฏกะทางตอนเหนือ รวมถึงเป็นที่ตั้งของโรงงานปั่นด้าย โรงงานทอผ้าและสิ่งทอ

**ข้อมูลพื้นฐานทางการเมือง/รูปแบบการปกครองของรัฐกรณาฏกะ**

**ผู้นำสำคัญของรัฐ**

ผู้นำสำคัญของรัฐประกอบด้วยผู้ว่าการรัฐ (Governor) ซึ่งตามรัฐธรรมนูญถือเป็นผู้นำของรัฐ ได้รับการแต่งตั้งโดยตรงจากประธานาธิบดี ตามข้อเสนอแนะของพรรคการเมืองที่เป็นพรรครัฐบาล มีอำนาจหน้าที่ในการแต่งตั้งถอดถอนมุขมนตรีและคณะรัฐมนตรีประจำรัฐ แต่งตั้งอัยการประจำรัฐ เรียกประชุมและยุบสภานิติบัญญัติแห่งรัฐ ให้ความเห็นชอบและยับยั้งร่างกฎหมายของรัฐ มีอำนาจลดโทษและให้อภัยโทษ ขณะที่ มุขมนตรีแห่งรัฐ (Chief Minister) ถือเป็นผู้นำรัฐบาลและหัวหน้าคณะรัฐมนตรีแห่งรัฐ (Council of Ministers) และหัวหน้าผู้พิพากษา ศาลสูงแห่งรัฐกรณาฏกะ (Chief Justice of High Court of Karnataka) ถือเป็นผู้นำด้านตุลาการ

|  |  |  |
| --- | --- | --- |
| http://www.tvdaijiworld.com/images6/vaju_260814-1.jpg | Shri Vajubhai Rudabhai valaผู้ว่าการรัฐกรณาฏกะ | รับตำแหน่งเมื่อวันที่ ๑ กันยายน ๒๕๕๘ |
| http://upload.wikimedia.org/wikipedia/commons/thumb/3/30/Siddaramaiah1.jpg/220px-Siddaramaiah1.jpg | Mr. Siddaramaiahมุขมนตรีแห่งรัฐกรณาฏกะ | รับตำแหน่งเมื่อวันที่ ๑๓ พฤษภาคม ๒๕๕๗สังกัดพรรคIndian National Congress |
| http://v4news.com/wp-content/uploads/2015/04/34.jpg | **Shri D.H. Waghela**หัวหน้าผู้พิพากษา ศาลสูงแห่ง รัฐกรณาฏกะ | รับตำแหน่งเมื่อวันที่ ๗ มีนาคม ๒๕๕๖ |

 ปัจจุบัน สภาผู้แทนราษฏรของอินเดียหรือโลกสภามีสมาชิกที่มาจากการเลือกตั้งโดยตรงจาก รัฐกรณาฏกะรวม ๒๘ คน ขณะที่สภานิติบัญญัติแห่งรัฐกรณาฏกะ (Karnataka Legislative Assembly) มีสมาชิกที่มาจากการเลือกตั้งภายในรัฐ รวม ๒๒๕ คน สภานิติบัญญัติแห่งรัฐกรณาฏกะทำหน้าที่ออกกฎหมายภายในรัฐ และพรรคการเมืองที่มีเสียงข้างมากในสภานิติบัญญัติแห่งรัฐกรณาฏกะ จะเป็นผู้นำในการจัดตั้งรัฐบาลแห่งรัฐ

ปัจจุบัน พรรคการเมืองที่มีสมาชิกมากที่สุดในสภานิติบัญญัติแห่งรัฐกรณาฏกะและได้จัดตั้งรัฐบาลแห่งรัฐกรณาฏกะ คือ พรรค Indian National Congress (INC) โดยมีสมาชิกสภาฯ ที่ได้รับการเลือกตั้งรวม ๑๒๒ คน ขณะที่พรรคอื่นที่ได้รับเลือกตั้งทำหน้าที่ฝ่ายค้านได้แก่ พรรค Bharatiya Janata Party (BJP) มีสมาชิกในสภานิติบัญญัติแห่งรัฐกรณาฏกะรวม ๔๖ คน พรรค Badavara Shramikara Raitara Congress (BSR) มีสมาชิกในสภานิติบัญญัติแห่งรัฐกรณาฏกะรวม ๔ คน พรรค Samajwadi Party (SP) มีสมาชิกในสภานิติบัญญัติแห่งรัฐกรณาฏกะรวม ๑ คน เป็นต้น ทั้งนี้ การเลือกตั้งสมาชิกสภานิติบัญญัติแห่งรัฐกรณาฏกะ ครั้งหน้ากำหนดให้มีขึ้นในปี ๒๕๖๑

**ข้อมูลพื้นฐานด้านเศรษฐกิจ**

 รัฐกรณาฏกะเป็นรัฐที่มีขนาดเศรษฐกิจใหญ่ที่สุดเป็นลำดับหกของอินเดีย โดยผลิตภัณฑ์มวลรวมของ รัฐ (GSDP) ในช่วงปี ๒๕๕๗-๒๕๕๘ มีมูลค่ารวม ๘๕.๗ พันล้านดอลลาร์สหรัฐ โดยมีอัตราการเติบโตทางเศรษฐกิจเฉลี่ยร้อยละ ๑๔.๙ และมีรายได้เฉลี่ยประชากรของรัฐอยู่ที่ ๑,๕๘๕ ดอลลาร์สหรัฐต่อปี

 ในช่วงปี ๒๕๕๖-๒๕๕๗ มูลค่าการลงทุนรวมของรัฐกรณาฏกะมีรวม ๑๗๑ พันล้านดอลลาร์สหรัฐ ถือเป็นร้อยละ ๗.๑ ของมูลค่าการลงทุนของรัฐต่างๆ ในอินเดีย และมีมูลค่าของการลงทุนทางตรงของต่างประเทศ (FDI) สะสมตั้งแต่ปี ๒๕๔๓-๒๕๕๗ รวมประมาณ ๑๔.๒ พันล้านดอลลาร์สหรัฐ และมีการลงทุนทางตรงเฉพาะช่วงเดือนเมษายน-ธันวาคม ๒๕๕๗ มูลค่ารวมทั้งสิ้น ๑.๙๘๕ พันล้านดอลลาร์สหรัฐ โดยรัฐกรณาฏกะได้รับการจัดให้อยู่ในอันดับห้าของรัฐที่น่าลงทุนที่สุดของอินเดีย

 รัฐกรณาฏกะได้ชื่อว่าเป็นศูนย์กลางอุตสาหกรรม IT ของอินเดียและเป็นคลัสเตอร์ด้าน IT ที่ใหญ่ที่สุดลำดับสี่ของโลก ในช่วงปี ๒๕๕๖-๒๕๕๗ รัฐกรณาฏกะส่งออกสินค้าอิเล็คทรอนิกส์และซอฟแวร์มูลค่ารวมทั้งหมด ๒๙.๕ พันล้านดอลลาร์สหรัฐ โดยภายในรัฐมีเขตเศรษฐกิจพิเศษเพื่อการส่งออกด้าน IT/TeS รวม ๔๗ แห่ง มี Software Technology Park รวม ๓ แห่ง

นอกจากนี้ รัฐกรณาฏกะยังเป็นแหล่งผลิตของอุตสาหกรรม ยานยนต์และชิ้นส่วน อุตสาหกรรมเกษตร อุตสาหกรรมอวกาศ เสื้อผ้าและสิ่งทอ อุตสาหกรรมเทคโนโลยีชีวภาพ และอุตสาหกรรมวิศวกรรมหนัก รวมทั้งเป็นผู้ผลิตและส่งออกสินค้าเกษตรที่สำคัญ เช่น ผลไม้ เครื่องเทศ และกาแฟที่สำคัญของอินเดียด้วย

 รัฐกรณาฏกะมีท่าเรือรวม ๑๑ แห่ง ที่สำคัญคือ ท่าเรือ New Mangalore ซึ่งเป็นท่าเรือน้ำลึกขนาดใหญ่ของอินเดีย รวมทั้งมีท่าอากาศยานรวม ๕ แห่ง โดยท่าอากาศยาน Bengaluru International Airport สามารถรองรับผู้โดยสารได้ ๑๒.๘๖ ล้านคน

\*\*\*\*\*\*\*\*\*\*\*\*\*\*\*\*\*\*\*\*\*\*\*

รายงานโดยนางสาวพรพิมล สุคันธวณิช

สถานกงสุลใหญ่ ณ เมืองเจนไน

 ๒๑ พฤษภาคม ๒๕๕๘